สยามพารากอน

สยามพารากอน (อังกฤษ: Siam Paragon) เป็นหนึ่งในศูนย์การค้าสำคัญใจกลางกรุงเทพมหานคร ประเทศไทย ตั้งอยู่ทางทิศตะวันออกเฉียงเหนือของย่านสยาม บนถนนพระรามที่ 1 ในเขตแขวงปทุมวัน เขตปทุมวัน ดำเนินการโดยสยามพิวรรธน์ ร่วมทุนกับกลุ่มเดอะมอลล์ ในนามสยามพารากอน ดีเวลลอปเม้นท์ และสยามพารากอน รีเทล สยามพารากอนเป็นศูนย์การค้าหลักในกลุ่มวันสยาม และมีขนาดใหญ่ที่สุดในย่านสยาม อีกทั้งใหญ่เป็นอันดับ 4 ของประเทศไทย รองจากเซ็นทรัลเวิลด์, ไอคอนสยาม และเซ็นทรัล เวสต์เกต ศูนย์การค้าแห่งนี้มุ่งเน้นกลุ่มลูกค้าที่มีกำลังซื้อสูง นักท่องเที่ยวต่างชาติ และกลุ่มลูกค้าระดับกลางถึงบน นอกจากนี้ยังเป็นคู่แข่งโดยตรงกับเซ็นทรัลเวิลด์ ในบริเวณย่านราชประสงค์ที่อยู่ใกล้เคียง โดยมีวัดปทุมวนารามราชวรวิหารคั่นกลาง ทั้งนี้ สยามพารากอนยังเป็นจุดเริ่มต้นในการนำเข้าแบรนด์แฟชั่นและสินค้าระดับโลกหลายแบรนด์เข้าสู่ประเทศไทย เช่น ซารา ยูนิโคล่ แอร์แม็ส และหลุยส์ วิตตอง จากสถิติ สยามพารากอนมีลูกค้าชาวไทยราว 60% และชาวต่างชาติ 40% เคยได้รับการจัดอันดับให้เป็นสถานที่ที่มีผู้แชร์ภาพผ่านอินสตาแกรมมากที่สุดในโลกใน พ.ศ. 2556 ข้อมูลใน พ.ศ. 2560 ระบุว่ามีผู้มาเยี่ยมชมเฉลี่ย 80,000–200,000 คนต่อวัน โดยนักท่องเที่ยวต่างชาติที่มาเยือนมากที่สุดคือจีน รองลงมาคือญี่ปุ่น, เกาหลีใต้, อินเดีย และมาเลเซีย ตามลำดับ ใน พ.ศ. 2554 สยามพารากอนใช้พลังงานไฟฟ้าราว 123 ล้านหน่วยต่อปี ซึ่งมากกว่าการใช้ไฟฟ้าของจังหวัดแม่ฮ่องสอนในช่วงเวลาเดียวกัน โดยจังหวัดดังกล่าวมีประชากรราว 250,000 คน และใช้ไฟฟ้าเพียง 65 ล้านหน่วย ประวัติ สยามพารากอนตั้งอยู่บนพื้นที่ทางตอนเหนือของถนนพระรามที่ 1 สร้างบนที่ดินส่วนหนึ่งของวังสระปทุม ซึ่งเป็นที่ดินพระราชมรดกที่พระบาทสมเด็จพระจุลจอมเกล้าเจ้าอยู่หัวทรงพระกรุณาโปรดเกล้าฯ ให้สร้างวังเพื่อพระราชทานแก่สมเด็จพระมหิตลาธิเบศร อดุลยเดชวิกรม พระบรมราชชนก และเป็นพระราชมรดกของราชสกุลมหิดลมาจนถึงปัจจุบัน โดยเดิมนั้นที่ดินส่วนนี้เป็นสวนผลไม้ของสมเด็จพระศรีสวรินทิราบรมราชเทวี พระพันวัสสาอัยยิกาเจ้า ในเวลาต่อมา บริษัท บางกอกอินเตอร์คอนติเนนตอล โฮเต็ลส จำกัด (ต่อมาเปลี่ยนชื่อบริษัทเป็น บริษัท สยามพิวรรธน์ จำกัด เมื่อวันที่ 28 มกราคม พ.ศ. 2546) ได้ทำสัญญาเช่าที่ดินดังกล่าวจากสำนักพระราชวัง เพื่อก่อสร้างโรงแรมชื่อว่า โรงแรมสยามอินเตอร์คอนติเนนตัล ซึ่งถือเป็นโรงแรมแห่งแรกของไทยที่บริหารด้วยเครือโรงแรมของต่างประเทศ และในช่วงเวลาดังกล่าว สำนักงานจัดการทรัพย์สิน จุฬาลงกรณ์มหาวิทยาลัย ได้จัดตั้งศูนย์การค้าแนวราบชื่อว่า สยามสแควร์ ขึ้นในที่ดินของจุฬาฯ เอง บริเวณฝั่งตรงข้ามถนนพระรามที่ 1 ทำให้พื้นที่ทั้ง 2 ฝั่งของถนนพระรามที่ 1 ถูกเรียกเป็นย่านการค้ารวมว่า "ย่านสยาม" ตั้งแต่ช่วงเวลาดังกล่าวมาจนถึงปัจจุบัน หลังจากโรงแรมดำเนินกิจการมาครบ 30 ปี ครบกำหนดสัญญาเช่าในปี พ.ศ. 2538 และได้รับการขยายอายุสัญญาต่อไปอีก 30 ปี อีกทั้งมีโครงการพัฒนาอสังหาริมทรัพย์ขนาดใหญ่บนพื้นที่เดิมของโรงแรม เพื่อให้เหมาะสมกับมูลค่าของที่ดินที่เพิ่มสูงขึ้น สยามพิวรรธน์จึงได้รื้อโรงแรมและสิ่งปลูกสร้างโดยรอบลง เพื่อพัฒนาเป็นศูนย์การค้าแห่งใหม่บนพื้นที่ดังกล่าว ในชื่อว่า สยามพารากอน โดยสยามพิวรรธน์ได้นำกลุ่มเดอะมอลล์ที่แพ้การประมูลการเข้าครอบครองกิจการศูนย์การค้าเวิลด์เทรดเซ็นเตอร์ (ปัจจุบันคือเซ็นทรัลเวิลด์) ให้กับกลุ่มเซ็นทรัลไปก่อนหน้านั้น มาร่วมลงทุนด้วย เดิมนั้นสยามพารากอนมีกำหนดเปิดให้บริการในปี พ.ศ. 2547 แต่ได้เลื่อนมาเป็นปีถัดมาคือปี พ.ศ. 2548 โดยสมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี เสด็จพระราชดำเนินมาทรงประกอบพิธีเปิดศูนย์การค้าเมื่อวันที่ 9 ธันวาคม พ.ศ. 2548 ในปี พ.ศ. 2558 สยามพิวรรธน์ได้รวมตัวกับกลุ่มธุรกิจสยามสแควร์ และบริษัท เอ็มบีเค จำกัด (มหาชน) ก่อตั้งกลุ่มพันธมิตรพลังสยาม ก่อนยกระดับขึ้นเป็รสมาคมการค้าพลังสยาม เพื่อพัฒนาศูนย์การค้าในย่านสยามให้เป็นย่านค้าปลีกระดับโลก โดยสยามพิวรรธน์ได้รับงบประมาณจากสมาคมฯ จำนวน 300 ล้านบาท เพื่อใช้ในการปรับปรุงพื้นที่ศูนย์อาหารบริเวณชั้น G ฝั่งทิศเหนือ โซน The Gourmet Garden ในสยามพารากอน โดยปรับปรุงแล้วเสร็จในช่วงเดือนพฤศจิกายน พ.ศ. 2559 ต่อมาตั้งแต่ปี พ.ศ. 2564 สยามพารากอนได้ทยอยปรับปรุงพื้นที่ภายในอาคารครั้งใหญ่ โดยเริ่มจากส่วนห้างสรรพสินค้าพารากอนก่อน ตามด้วยส่วนศูนย์การค้าพารากอน โดยห้างสรรพสินค้าปรับปรุงแล้วเสร็จในปี พ.ศ. 2566 ส่วนศูนย์การค้าแล้วเสร็จในช่วงกลางปี พ.ศ. 2567 ต่อมาในปี พ.ศ. 2568 สยามพารากอนได้ใช้งบประมาณจำนวน 1,250 ล้านบาท ในการปรับปรุงพื้นที่บางส่วนเพิ่มเติม เพื่อฉลองครบรอบ 20 ปีของการเปิดศูนย์การค้า โดยเพิ่มพื้นที่ใหม่ 3 พื้นที่ ได้แก่ อีเทลิเยร์ (พารากอนพาสสาจและฟู้ดพาสซาจเดิม) ซึ่งเปิดให้บริการเมื่อเดือนตุลาคม, เน็กซ์โทเปีย (พารากอน ฮอลล์ 1 เดิม) ซึ่งเปิดให้บริการเมื่อวันที่ 28 พฤศจิกายน และเมแลนด์ (คิดส์ซาเนียเดิม) ซึ่งเปิดให้บริการเมื่อวันที่ 5 ธันวาคม การจัดสรรพื้นที่ สยามพารากอนเป็นอาคารสูง 8 ชั้น และชั้นใต้ดินอีก 2 ชั้น มีลิฟต์แก้วที่ใช้กระจกทั้งหมดเป็นแห่งแรกของประเทศไทย มีจำนวนลิฟต์ทั้งหมด 26 ตัว แบ่งเป็นลิฟต์แก้วแบบใช้กระจกทั้งหมด 2 ตัว, ลิฟต์แก้วแบบธรรมดา 2 ตัว, ลิฟต์ธรรมดา 22 ตัว, บันไดเลื่อน 88 ตัว, ทางเลื่อน 4 ตัว พื้นที่ใช้สอยประมาณ 500,000 ตารางเมตร และใช้เงินลงทุนมากกว่า 15,000 ล้านบาท ประกอบด้วยพื้นที่สำคัญดังนี้ ห้างสรรพสินค้าพารากอน ห้างสรรพสินค้าพารากอน (อังกฤษ: Paragon Department Store) เป็นห้างสรรพสินค้าในอาคารสยามพารากอน บริหารงานโดย บริษัท สยามพารากอน รีเทล จำกัด ซึ่งกลุ่มเดอะมอลล์เป็นผู้ถือหุ้นใหญ่ มีพื้นที่รวม 50,000 ตารางเมตร ภายในประกอบด้วยแผนกและร้านค้าย่อยต่าง ๆ ศูนย์การค้าพารากอน ศูนย์การค้าพารากอน (อังกฤษ: Paragon Shopping Complex) เป็นศูนย์การค้าในอาคารสยามพารากอน บริหารงานโดย บริษัท สยามพารากอน ดีเวลลอปเม้นท์ จำกัด ซึ่งกลุ่มสยามพิวรรธน์เป็นผู้ถือหุ้นใหญ่ โดยโอบล้อมส่วนของห้างสรรพสินค้าทางทิศเหนือ ตะวันตก และใต้ ในลักษณะคล้ายรูปตัวแอล ภายในพื้นที่ศูนย์การค้า ประกอบด้วยร้านสินค้าลักชูรี ร้านค้าแฟชัน ร้านสินค้าเทคโนโลยี โชว์รูมรถยนต์ ร้านสินค้าเฟอร์นิเจอร์และของตกแต่งบ้าน ร้านอาหาร นอกจากนี้ยังเป็นที่ตั้งของร้านหนังสือคิโนะคูนิยะ, เทสลา เอ็กซ์พีเรียนซ์ สโตร์ สาขาแรกในประเทศไทย, เอสซีบี เอ็กซ์ เน็กซ์ เทค ชุมชนด้านเทคโนโลยี, อาร์ตจูเวิล พื้นที่จัดแสดงงานศิลปะ, เน็กซ์โทเปีย, สถานออกกำลังกายฟิตเนส เฟิร์ส แพลทินัม และมีแลนด์ สวนสนุกในร่มขนาดใหญ่จากประเทศจีนแห่งแรกในประเทศไทย ซูเปอร์มาร์เก็ตและร้านอาหาร สยามพารากอน เป็นที่ตั้งของซูเปอร์มาร์เก็ต "กูร์เมต์ มาร์เก็ต" แห่งที่สองต่อจากเอ็มโพเรียม และเป็นสาขาเรือธงของกลุ่มเดอะมอลล์ ภายในแบ่งแผนกออกเป็นสัดส่วน รวมถึงยังมีทากะ มาร์เช่ ซูเปอร์มาร์เก็ตรวมสินค้าจากญี่ปุ่น เพ็ทคลับ ศูนย์รวมสินค้าสำหรับสัตว์เลี้ยง และร้านขายยาแล็บ ฟาร์มาซีเปิดให้บริการร่วมในพื้นที่ด้วย นอกจากนี้ยังมีโซนร้านอาหารต่าง ๆ กระจายตัวทั่วศูนย์การค้าอาทิ กูร์เมต์ อีทส์, เดอะ กูร์เมต์ การ์เดน, อีเทลิเยร์ เป็นต้น บางกอก ซี ไลฟ์ โอเชียนเวิลด์ พิพิธภัณฑ์สัตว์น้ำ ซี ไลฟ์ โอเชียน เวิลด์ กรุงเทพ หรือ บางกอก ซี ไลฟ์ โอเชียนเวิลด์ (อังกฤษ: Sea Life Bangkok Ocean World; ชื่อเดิม: สยามโอเชียนเวิลด์) เป็นพิพิธภัณฑ์สัตว์น้ำในอาคารสยามพารากอน บริหารงานโดย เมอร์ลิน เอ็นเตอร์เทนเมนท์ กรุ๊ป พารากอน ซีนีเพล็กซ์ พารากอน ซีนีเพล็กซ์ (อังกฤษ: Paragon Cineplex) เป็นโรงภาพยนตร์ในศูนย์การค้าสยามพารากอน บริหารงานโดย บริษัท สยาม ซีนีเพล็กซ์ จำกัด ในเครือเมเจอร์ ซีนีเพล็กซ์ โดยมีพื้นที่รวม 20,000 ตารางเมตร ออกแบบโดยร็อกเวลล์กรุ๊ป โดยมีโรงภาพยนตร์ย่อยจำนวน 13 โรง ซึ่งทั้งหมดใช้เครื่องฉายระบบเลเซอร์ ในจำนวนนี้มีโรงภาพยนตร์ระบบสกรีนเอ็กซ์, ซัมซุง โอนิกซ์, โฟร์ดีเอกซ์ ระบบละ 1 โรง โรงภาพยนตร์หลักของพารากอน ซีนีเพล็กซ์ คือ โรงภาพยนตร์สยามภาวลัย โดย กรุงไทย-แอกซ่า ประกันชีวิต เป็นโรงภาพยนตร์ระบบดิจิทัลที่มีขนาดใหญ่ที่สุดในประเทศไทย ความจุ 1,164 ที่นั่ง ใช้เครื่องฉายเลเซอร์จากคริสทีย์ (Christie) เป็นแห่งแรกในประเทศไทย โดยชื่อของโรงภาพยนตร์เป็นชื่อได้รับพระราชทานจาก สมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี ครั้งดำรงพระอิสริยยศเป็น สมเด็จพระเทพรัตนราชสุดา สยามบรมราชกุมารี มีความหมายว่า "ความสว่างเรืองรองแห่งสยาม" นอกจากนี้ พารากอน ซีนีเพล็กซ์ ยังเป็นที่ตั้งของโรงภาพยนตร์ไอแมกซ์ เลเซอร์ โดยอิออน ธนสินทรัพย์ ซึ่งเป็นโรงภาพยนตร์ที่บริหารงานโดย บริษัท กรุงเทพไอแมกซ์เธียเตอร์ จำกัด ถือเป็นโรงภาพยนตร์ไอแมกซ์ที่มีขนาดใหญ่ที่สุดในประเทศไทย ด้วยความสูง 21 เมตร หรือเทียบเท่าอาคาร 8 ชั้น พร้อมกันนี้ในชั้นเดียวกันยังเป็นที่ตั้งของโถงกิจกรรมอินฟินิซิตี้ฮอลล์ และบลูโอ รึธึ่ม แอนด์ โบว์ล สาขาแรกในประเทศไทย พารากอน ฮอลล์ พารากอนฮอลล์ (อังกฤษ: Paragon Hall, ชื่อเดิม: รอยัล พารากอน ฮอลล์) เป็นศูนย์แสดงสินค้าและการประชุมในสยามพารากอน บริหารงานโดย บริษัท สยามอัลไลแอนซ์ แมเนจเม้นท์ จำกัด ภายในประกอบด้วยห้องโถงเอก (นอร์ธ ฮอลล์ กับเซาท์ ฮอลล์), ห้องโถงรอง (เน็กซ์ ฮอลล์) และห้องประชุมเล็กอีก 2 ห้อง ทั้งนี้ พารากอนฮอลล์ได้ปิดปรับปรุงตั้งแต่เดือนธันวาคม พ.ศ. 2566 และกลับมาเปิดให้บริการเมื่อเดือนพฤษภาคม พ.ศ. 2567 พาร์ค พารากอน พาร์ค พารากอน (อังกฤษ: Parc Paragon) ลานกิจกรรมที่สามารถเชื่อมตัวศูนย์การค้าเข้ากับสถานีสยามของรถไฟฟ้าบีทีเอส และสยามเซ็นเตอร์ได้ นอกจากนี้ยังเป็นที่ตั้งของจอแอลอีดีขนาดใหญ่ ซึ่งเชื่อมต่อกับจอแอลอีดีที่ติดตั้งบริเวณสยามเซ็นเตอร์ และอาคารจอดรถสยาม พื้นที่ในอดีต สยามพารากอนเคยเป็นที่ตั้งของผู้เช่าหลักดังนี้ แคลิฟอร์เนีย ว้าว เอ็กซ์พีเรียนซ์ (อังกฤษ: California Wow Xperiences) สถานออกกำลังกายระดับพรีเมียมโดยกลุ่มเมเจอร์ ซีนีเพล็กซ์ ร่วมกับ แอริค มาร์ค เลอวีน โดยสถานออกกำลังกายแห่งนี้เปิดทำการตั้งแต่ พ.ศ. 2549 จนถึง พ.ศ. 2554 บริษัทฯ ประสบปัญหาทางการเงินและประกาศปิดกิจการในวันที่ 31 ธันวาคม พ.ศ. 2555 ซึ่งเป็นสาขาลำดับสุดท้ายที่ประกาศปิดให้บริการ คิดส์ซาเนีย กรุงเทพ (อังกฤษ: KidZania Bangkok) ศูนย์การเรียนรู้ในรูปแบบเมืองจำลองสำหรับเด็ก ลิขสิทธิ์จากประเทศเม็กซิโก ซึ่งสร้างในพื้นที่ที่เคยวางแผนเป็นโรงละครสยามโอเปร่า คิดส์ซาเนียปิดการให้บริการอย่างกะทันหันตั้งแต่เดือนพฤษภาคม พ.ศ. 2564 โดยที่ผู้บริหารของศูนย์การค้าไม่สามารถติดต่อกับเจ้าของโครงการได้ และพนักงานของคิดส์ซาเนียก็ถูกเลิกจ้างอย่างกะทันหันเช่นกัน อนึ่ง ผลประกอบการในปี พ.ศ. 2561-2562 ของคิดส์ซาเนีย กรุงเทพ ขาดทุนสะสม 68 ล้านบาท โรงภาพยนตร์วีไอพี ซีเนม่า (อังกฤษ: VIP Cinema) โรงภาพยนตร์ชั้นหนึ่ง ซึ่งเดิมเป็นส่วนหนึ่งของโรงภาพยนตร์พารากอน ซีนีเพล็กซ์ โดยเปิดทำการตั้งแต่ พ.ศ. 2549 จนถึง พ.ศ. 2568 เมเจอร์ซีนีเพล็กซ์ได้ปิดโรงภาพยนตร์ดังกล่าวลงเนื่องจากเกิดความขัดแย้งในการขอต่อสัญญาเช่าพื้นที่ ทั้งนี้ เมเจอร์ ซีนีเพล็กซ์ ยังคงเก็บโรงภาพยนตร์ที่ 1 ไว้ให้บริการตามปกติ พื้นที่ใกล้เคียง ในบริเวณใกล้เคียงยังมี โรงแรมสยาม เคมปินสกี กรุงเทพ (อังกฤษ: Siam Kempinski Bangkok) ตั้งอยู่ทางทิศเหนือของศูนย์การค้า โดยเป็นการร่วมทุนระหว่างสยามพิวรรธน์กับเครือโรงแรมและรีสอร์ท เคมปินสกีอาเก ประเทศเยอรมนี ภายในประกอบด้วยห้องพัก ห้องจัดเลี้ยง และร้านอาหาร โดยหนึ่งในนั้นคือร้าน "สระบัว บาย กิน กิน" ซึ่งเคยได้รับดาวมิชลินหนึ่งดวง เหตุการณ์ที่มีผู้เสียชีวิต วันที่ 25 พฤศจิกายน พ.ศ. 2559 มีผู้พลัดตกจากบันไดเลื่อนที่กำลังเคลื่อนอยู่ระหว่างชั้น M และ G ลงไปยังชั้น B บริเวณลานด้านหน้า บางกอก ซี ไลฟ์ โอเชียนเวิลด์ บาดเจ็บสาหัส ก่อนจะเสียชีวิตจากอาการบาดเจ็บในวันถัดมา เหตุกราดยิงที่สยามพารากอน ช่วงเย็นของวันที่ 3 ตุลาคม พ.ศ. 2566 เกิดเหตุกราดยิงโดยสุ่มภายในห้าง เป็นผลให้มีผู้เสียชีวิต 3 ราย บาดเจ็บ 4 คน ผู้ก่อเหตุเป็นเยาวชนชายวัย 14 ปี และถูกจับกุมหลังเกิดเหตุ รางวัล ระเบียงภาพ อ้างอิง แหล่งข้อมูลอื่น สยามพารากอน บางกอก ซี ไลฟ์ โอเชียนเวิลด์ พารากอนซีนีเพล็กซ์, คลังข้อมูลเก่าเก็บจากแหล่งเดิมเมื่อ 28 เมษายน 2006 รอยัล พารากอน ฮอลล์